Djúpborunarverkefnið ( IDDP – Iceland Deep Drilling Project ) hófst árið 2000 þegar Orkustofnun , Landsvirkjun , Hitaveita Suðurnesja ( nú HS Orka ) og Orkuveita Reykjavíkur hófu undirbúning að borun 4 - 5 km djúprar holu á háhitasvæði á Íslandi . Árið 2008 bættist norska fyrirtækið Statoil ( nú Equinor ) í hópinn . Markmiðið var að ná dýpi þar sem 400 - 600°C heitan , yfirmarks jarðhitavökva væri að finna , og rannsaka hvort hægt væri að nýta hann til orkuframleiðslu . Mögulegir kostir djúpborunar eftir jarðhitavökva eru m.a. aukið orkumagn í hverri borholu , minni umhverfisáhrif , og aukin þekking á uppbyggingu jarðhitakerfa . Fyrsta djúpborunarholan var boruð í Kröflu árið 2009 og önnur holan á Reykjanesi árið 2017 . Frekari upplýsingar má finna á vefsíðu djúpborunarverkefnisins - iddp.is